ET Euroopa Liidu Teataja C 41/22

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2017/C 41/10)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

„AIL VIOLET DE CADOURS“

ELi nr: PDO-FR-02103 – 7.1.2016

KPN ( X ) KGT ( )

1. Nimetus(ed)

„Ail violet de Cadours“

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Toodet „Ail violet de Cadours“ turustatakse kuivatatult ning selle kuivainesisaldus on vähemalt 30 %. Toodet valmistatakse kohaliku lilla küüslaugu sortidest ’Germidour’ ja ’Valdour’.

Küüslaugu valge värvusega koortel on lillakaspunased triibud.

Küüslaugu „Ail violet de Cadours“ läbimõõt on vähemalt 45 mm või rohkem ning küüslaugumugul on ühtlase ja ümara kujuga. Mugulaid turustatakse tervelt ning need on korralikult puhastatud. Igat mugulat katab vähemalt üks kuivsoomus ehk sibulakoor, mis ei tohi olla vigastatud. Mugulalt on ära lõigatud juured; säilitatud on ainult kuni 2,5 mm pikkune juureosa. Nii küüslaugu küüned kui ka mugula põhi on katsudes kõvad. Turustamisse saadetavatele pealseteta mugulatele on jäetud alles tilluke vars, mille pikkus on 10–30 mm.

Küüslauguküünte lillade viirudega kest on beežika värvusega. Lõikamisel varieerub küüne viljaliha värvus elevandiluuvärvist kuni kreemikani.

Toorel küüslaugul on küüslaugule iseloomulik kirbe ning terav ninna tungiv lõhn. Kuumtöödeldud küüslaugule on iseloomulik sibulköögiviljadele omapärane aroom. Küüslauk tundub süües kergelt kibeda maitsega ning tema lõhn püsib kaua suus. Küüslaugu tekstuur on mahlane ja maitse õrnalt magus.

Selleks et esitusviis oleks ühtlane, valitakse küüslaugumugulad ühesuguse värvi, kuju ja suurusega. Kõige suurema ja kõige väiksema mugula läbimõõdu vahe ei tohi ületada 20 mm.

Küüslauku „Ail violet de Cadours“ turustatakse järgmistel viisidel:

— põimikuna, mis koosneb vähemalt üheksast pealsetega küüslaugumugulast. Põimik kaalub 500 g, 1 kg või 2 kg, sõltudes sellesse punutud mugulate arvust ja nende suurusest;

— pärjana, millesse on punutud pealsetega mugulad ja mis kaalub vähemalt 8 kg;

— kimbuna, mis on tehtud pealsetega mugulatest. Kimp kaalub 500 g, 1 kg või 2 kg;

— kotis tootekaaluga 5 kg, kuhu on käsitsi pandud pealseteta mugulad;

— kastis, kuhu on käsitsi pandud pealseteta mugulad, mille läbimõõt on 60–70 mm või rohkem kui 70 mm;

— korvis, kuhu on käsitsi pandud pealseteta mugulad, mille läbimõõt on 60–80 mm;

— võrgus, milles on kuni 1 kg pealseteta mugulaid;

— karbis, milles on kuni 1 kg pealseteta mugulaid.

Mugulaid turustatakse originaalpakendis. Küüslaugumugulaid tohib tükikaupa müüa vaid kastis ja korvis.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik küüslaugu tootmisetapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Küüslaukude „Ail violet de Cadours“ pakendamine peab kvaliteedi ja kõrge standardi säilitamiseks toimuma määratletud geograafilises piirkonnas.

Selleks et hoida küüslaugusorti haigustest prii ning vähemalt üht küüslaugu välist sibulakoort tervena, säilitatakse küüslauke sätestatud tingimustel ning välditakse toote liigset käsitsemist.

Pakendamisel kasutatakse kohalike ettevõtjate küüslaugukasvatusalast oskusteavet, mis aitab samuti küüslaugusordi „Ail violet de Cadours“ omaduste säilitamisele kaasa:

— mugulate hoolikas valimine loob eelised ühesuguste esitusviiside (ühesugune värv, suurus ja kuju) saavutamiseks;

— mugulate käsitsi paigutamine võimaldab kasutada sellise disainiga pakendeid, mille puhul on mugulate hõõrdumine üksteise vastu toote turustamise käigus väiksem: põimikutes, pärgades ja kimpudes olevate küüslaukude pealsete pingutamine, kottide, võrkude ja karpide sulgemine otse mugulate juurest ning mugulate tihedalt üksteise vastu asetamine kastides ja korvides aitab saavutada jäiku kooslusi.

3.6. Sellise toote märgistamise erieeskirjad, millele registreeritud nimetus viitab

Lisaks õigusnormidega ette nähtud kohustuslikule teabele on märgisel:

— pakendaja nimi;

— saagi koristusaasta;

— toote tuvastus- ja jälgimissüsteem.

Peale selle peab iga ühekaupa pakendatult müüdav küüslaugumugul olema äratuntav sellele asetatud kleebise „Ail violet de Cadours“ järgi.

4. Geograafilise piirkonna täpne määratlus

Geograafiline piirkond asub Haute-Garonne’i, Gersi ja Tarn-et-Garonne’i departemangu liitumiskohas.

Haute-Garonne’i departemangu kuuluvad kommuunid: Bellegarde-Sainte-Marie, Belleserre, Bragayrac, Brignemont, Cabanac-Séguenville, Cadours, Le Castéra, Caubiac, Cox, Drudas, Empeaux, Garac, Le Grès, Lagraulet-Saint-Nicolas, Laréole, Lasserre, Menville, Mérenvielle, Pelleport, Pradère-les-Bourguets, Puysségur, Saint-Thomas, Sainte-Livrade, Thil, Vignaux.

Tarn-et-Garonne’i departemangu kuuluvad kommuunid: Auterive, Beaumont-de-Lomagne, Beaupuy, Bouillac, Le Causé, Escazeaux, Faudoas, Gariès, Goas, Marignac, Maubec, Sérignac.

Gersi departemangu kuuluvad kommuunid: Ansan, Ardizas, Aubiet, Augnax, Auradé, Aurimont, Avensac, Bajonnette, Beaupuy, Bédéchan, Bézéril, Blanquefort, Castillon-Savès, Catonvielle, Cazaux-Savès, Clermont-Savès, Cologne, Encausse, Endoufielle, Escorneboeuf, Estramiac, Frégouville, Gimont, Giscaro, Homps, L’Isle-Arné, L’Isle-Jourdain, Juilles, Labastide-Savès, Labrihe, Lahas, Lias, Mansempuy, Maravat, Marestaing, Maurens, Mauvezin, Monbrun, Monferran-Savès, Monfort, Montiron, Noilhan, Pessoulens, Pompiac, Puycasquier, Razengues, Roquelaure-Saint-Aubin, Saint-André, Saint-Antonin, Saint-Brès, Saint-Caprais, Saint-Cricq, Saint-Georges, Saint-Germier, Saint-Orens, Saint-Sauvy, Sainte-Anne, Sainte-Gemme, Sainte-Marie, Sarrant, Ségoufielle, Sérempuy, Seysses-Savès, Sirac, Solomiac, Thoux, Tirent-Pontejac, Touget, Tourrenquets.

5. Seos geograafilise piirkonnaga

Geograafilise piirkonna eripära

Looduslikud tegurid

Küüslaugu „Ail violet de Cadours“ tootmispiirkonnale, mis asub Midi-Pyrénées’ piirkonnas Haute-Garonne’i, Gersi ja Tarn-et-Garonne’i departemangu vahel, iseloomuliku kliima kujundavad ookeani mõju talvel ja kevadel ning Vahemere mõju suvel ja eriti sügisel. Talv on suhteliselt lühike ja pehme. Kevadet iseloomustab sujuv temperatuuri tõus ja kõrge sademete hulk koos maikuise järsu vihmasaju suurenemisega. Suvi on soe ja kuiv. Sügis on suhteliselt pehme ning oluliste sademeteta. Suvel ja sügisel puhuvad piirkonnas peamiselt kagust tulevad soojad ja kuivad meretuuled (vent d’Autan).

Tootmispiirkonnale on iseloomulik künklike pinnavormidega keskmiselt mägine maastik. Piirkonnas esinevatele oligotseeni-miotseeni molassist moodustunud savi-lubjamuldadele ja kaltsiumirikastele savimuldadele on iseloomulik suur savisisaldus (vähemalt 30 %), mis kindlustab piisava kasutatava veevaru. Nendele muldadele on iseloomulik looduslik vee läbilaskevõime, mis on tingitud maapinna kaldest ja mulla struktuurist.

Inimtegur

Lähis-Idast pärit küüslauk jõudis kõnealusesse piirkonda arvatavasti esimestel sajanditel Rooma kolonisatsiooni käigus.

Küüslauguga kaubitsemine arenes pidevalt, kuni viimaks avati lilla küüslauguga kauplemiseks iganädalane turg. See turg on alates juuli keskpaigast kuni detsembri keskpaigani igal kolmapäeval Cadours’is siiani avatud.

Küüslaugu „Ail violet de Cadours“ tootmisega tegelevad ettevõtjad jagavad küüslaugukasvatuse alast oskusteavet nii küüslaugu kasvatamiseks kui ka selle töötlemiseks.

Küüslaugusordid ’Germidour’ ja ’Valdour’ on aretatud kohalikust lillast küüslaugust ja sisse kantud sortide ametlikku kataloogi vastavalt 1991. ja 2006. aastal. Nimetatud sorte iseloomustab eelkõige lühike puhkeperiood, mis tingib varajase idanemise, jäiga õievarre puudumine ning suured seemnemugulad, mille valget koort katavad lillad triibud.

Küüsi istutatakse sügisel alates oktoobri keskpaigast detsembri keskpaigani põldudele, kus pole teisi lauke kasvatatud kolm aastat ning maisi ega sorgot eelmisel aastal. Lämmastiku, fosfori ja kaaliumi viimine pinnasesse on põhjendatud, pidades silmas põllukultuuride vajadust nende mullas leiduvate ainete järele.

Küüslauke korjatakse siis, kui saak on täielikult valminud.

Kuivatusprotsessi kontrollimisega tagatakse, et korjatud saagi massist kaoks vähemalt 20 % vett.

Geograafilises piirkonnas asuvad põllumajandusettevõtted on pindalalt väikesed ja keskmise suurusega. Neid mitmeid kultuure kasvatavates ettevõtetes, kus tähtsaim on teraviljatootmine, peetakse küüslaugu tootmist lisaväärtuseks. Küüslaugukasvatuse arengule on palju kaasa aidanud saadaolev pere tööjõud.

Siiamaani läbitakse mitmeid etappe käsitsi, et turustada korralikult puhastatud ja kaubandusliku välimusega küüslauke: küüslaugult eemaldatakse vigastatud koored, jättes alles vähemalt ühe puhta ja vigastamata koore, lõigatakse juured ning küüslauk valmistatakse turustamiseks ette. Just nendes etappides on kõige enam vaja ettevõtjate küüslaugukasvatuse alast oskusteavet, mis käib käsikäes mugulate käsitsi väljavalimisega nende suuruse, kuju ja värvi järgi, selleks et saavutada ühtlane esitusviis.

Toote eripära

Toode „Ail violet de Cadours“ on kuivatatud küüslauk. Eelkõige iseloomustab küüslauku tema lillade triipudega sibulakoor. Mugulate läbimõõt on vähemalt 45 mm või rohkem, kuju on ühtlane ning mugul on lõhedeta, mis tähendab, et küüsi pole näha (vähemalt üks väline sibulakoor pole vigastatud). Juured on küüslaugu põhja juurest ära lõigatud.

Küüslaugu „Ail violet de Cadours“ erilised välised omadused ning lõhna- ja maitseomadused eristavad seda oluliselt sorti ’Germidour’i kuuluvast kuivatatud lillast küüslaugust, mida kasvatatakse väljaspool määratletud geograafilist piirkonda. Küüslauk „Ail violet de Cadours“ paistab eelkõige silma oma väliste omaduste poolest: suurem mugul, esiletulev lilla värvus, mugula ühtlasem kuju; ning oma lõhnaomaduste poolest: tüüpiline küüslaugule omane maitse ning tugev kirbe lõhn. Lisaks kuumtöödeldud küüslaugu maitsele iseloomustab küüslauku „Ail violet de Cadours“ ka veelgi intensiivsem suus kauapüsiv ning veelgi tugevam kirbe lõhn.

Mugulad on nii küüslauguküüsi kui ka mugula põhja katsudes tihke tekstuuriga. Mugulate haigusteta hoidmine on häid tulemusi andnud alates saagi korjamisest kuni selle turustamiseni.

Turustamisse saadetakse ühesuguse värvi, suuruse ja kujuga küüslaugumugulad.

Kui küüslauku „Ail violet de Cadours“ turustatakse pealsetega, siis annavad tihedalt üksteise vastu pingutatud pealsed teatud jäikuse. Kui küüslauku „Ail violet de Cadours“ turustatakse pealseteta, siis on mugulad pakendis tihedalt üksteise vastu surutud.

Põhjuslik seos

Küüslaugul „Ail violet de Cadours“ on oma tootmispiirkonnas kõik arenguks vajaminevad eelised.

Küüslauku „Ail violet de Cadours“ iseloomustab eelkõige tema värvus. See tuleneb kohalike sortide hulgast pärinevate sortide kasutamisest, millel on lillade triipudega koor; lisaks seondub see ka istutamisega savirikaste muldadega põldudele maikuus, mil sademeid on kõige rohkem.

Ühest küljest soodustab küüslaugu „Ail violet de Cadours“ tootmine savirikaste muldadega niiskel pinnasel ühtlase kujuga mugulate saamist. Mõistlik väetamine aitab vältida mugulate lõhki kasvamist, nii et küüslaugul „Ail violet de Cadours“ on vähemalt üks sibulakoor, mis pole kahjustatud.

Teisest küljest vajab taim just mugulate moodustumise perioodil kõige rohkem vett. See on kiire kasvu etapp, mis mõjutab otseselt nii mugula suurust ja kuju kui ka lilla värvitooni taset. Suur sademete hulk maikuus varustab taime tema idanemise perioodil vee ja mineraalidega. Nii kasvab sibul, millel on küüslaugule „Ail violet de Cadours“ iseloomulikud omadused: mugulate läbimõõt on vähemalt 45 mm või rohkem, nad on ühtlase ja ümara kujuga ning lilla värvusega.

Küüslaugu „Ail violet de Cadours“ mugulate kõvadus on seotud nende ettevalmistamisega turustamiseks, et vältida sibulate üksteise vastu hõõrdumist, ning lühikese turustusperioodiga, mis näeb ette mugulate müümist enne, kui need uuesti kasvama lähevad.

Küüslaugu „Ail violet de Cadours“ taimehaigustest vabana hoidmisele aitavad kaasa mitmed tegurid:

— seenhaiguste ja bakteriaalsete haiguste leviku tõkestamine mullas tänu põllukultuuride külvikorra süsteemile ja küünte istutamisele looduslikult kuivendatud põldudele;

— nimetatud haiguste tõkestamine küüslaukude kasvatamise ajal tänu paikapandud istutuskuupäevadele ja mõistlikule väetamisele;

— küüslaukude korjamine, kui saak on täielikult valminud. Sellele järgnev mugulate kuivatamine Autani tuulte käes soodustab küüslaukude säilimisperioodi.

Küüslaugul „Ail violet de Cadours“ puuduvad jäigad õievarred ning see võimaldab põimida küüslauku põimikutesse, pärgadesse ja kimpudesse.

Küüslauk „Ail violet de Cadours“ on äratuntav selle poolest, et selle mugulaid puhastatakse vigastatud koortest käsitsi, tulemuseks on tervete koorte ja äralõigatud juurtega mugulad. Küüslaukude puhastamine käsitsi loob eelised ühtlase esitusviiside (ühesugune värv, suurus ja kuju) saavutamiseks. Ettevõtjate traditsiooniline oskusteave, mis hõlmab ka toote töötlemist, rõhutab küüslaugu „Ail violet de Cadours“ tähtsust ning hoiab seda hinnas.

Seega mängib küüslaugu „Ail violet de Cadours“ eripärade juures rolli geograafilise piirkonna eriomaduste, looduslike tingimuste ja inimteguri koosmõju.

Viide spetsifikaadi avaldamisele

(käesoleva määruse artikli 6 lõike 1 teine lõik)

https://www.inao.gouv.fr/fichier/CDCAilVioletCadoursV2016.doc

(1) ELT L 343, 14.12.2012, lk 1.